[pic] | EUROOPAN KOMISSIO |

Bryssel 19.8.2010

KOM(2010) 440 lopullinen

Suositus

NEUVOSTON PÄÄTÖS,

jolla muutetaan10 päivänä toukokuuta 2010 annettua neuvoston päätöstä 2010/320/EU, joka on osoitettu Kreikalle julkisen talouden valvonnan lujittamiseksi ja syventämiseksi ja jolla vaaditaan Kreikkaa toteuttamaan alijäämää pienentäviä toimenpiteitä, joita pidetään tarpeellisina liiallisen alijäämän tilanteen korjaamiseksi

Suositus

NEUVOSTON PÄÄTÖS,

jolla muutetaan10 päivänä toukokuuta 2010 annettua neuvoston päätöstä 2010/320/EU, joka on osoitettu Kreikalle julkisen talouden valvonnan lujittamiseksi ja syventämiseksi ja jolla vaaditaan Kreikkaa toteuttamaan alijäämää pienentäviä toimenpiteitä, joita pidetään tarpeellisina liiallisen alijäämän tilanteen korjaamiseksi

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen, jäljempänä ’SEUT-sopimus’, ja erityisesti sen 126 artiklan 9 kohdan ja 136 artiklan,

ottaa huomioon komission suosituksen,

sekä katsoo seuraavaa:

(1) SEUT-sopimuksen 136 artiklan 1 kohdan a alakohdassa määrätään mahdollisuudesta toteuttaa niitä jäsenvaltioita, joiden rahayksikkö on euro, koskevia toimenpiteitä, joilla tehostetaan kyseisten jäsenvaltioiden talousarvioita koskevan kurinalaisuuden yhteensovittamista ja sen valvontaa.

(2) SEUT-sopimuksen 126 artiklassa määrätään, että jäsenvaltioiden on vältettävä liiallisia julkisen talouden alijäämiä, ja vahvistetaan tätä tarkoitusta varten liiallisia alijäämiä koskeva menettely. Vakaus- ja kasvusopimus, jonka korjaavalla osiolla pannaan täytäntöön liiallisia alijäämiä koskeva menettely, tarjoaa tukikehyksen julkisen talouden rahoitusaseman ripeään tervehdyttämiseen tähtäävälle hallitusten politiikalle, jossa otetaan huomioon talouden tilanne.

(3) Neuvosto päätti 27 päivänä huhtikuuta 2009 Euroopan yhteisön perustamissopimuksen 104 artiklan 6 kohdan mukaisesti, että Kreikassa oli liiallinen alijäämä.

(4) Neuvosto teki 10 päivänä toukokuuta 2010 päätöksen, joka on osoitettu Kreikalle SEUT-sopimuksen 126 artiklan 9 kohdan ja 136 artiklan nojalla julkisen talouden valvonnan lujittamiseksi ja syventämiseksi ja jolla vaaditaan Kreikkaa toteuttamaan alijäämää pienentäviä toimenpiteitä, joita pidetään tarpeellisina liiallisen alijäämän tilanteen korjaamiseksi viimeistään vuonna 2014.[1] Neuvosto vahvisti seuraavan sopeutusuran liiallisen alijäämän korjaamiseksi: julkisen talouden alijäämä on enintään 8 prosenttia suhteessa BKT:hen vuonna 2010, 7,6 prosenttia suhteessa BKT:hen vuonna 2011, 6,5 prosenttia suhteessa BKT:hen vuonna 2012, 4,9 prosenttia suhteessa BKT:hen vuonna 2013 ja 2,6 prosenttia suhteessa BKT:hen vuonna 2014.

(5) Edellä mainitun neuvoston päätöksen hyväksymisen aikaan saatavilla olleen ennusteen mukaan Kreikan kokonaistuotannon odotettiin supistuvan 4 prosenttia vuonna 2010 ja 2,6 prosenttia vuonna 2011 sekä kääntyvän sen jälkeen kasvuun siten, että kasvu on 1,1 prosenttia vuonna 2012 ja 2,1 prosenttia vuosina 2013 ja 2014. BKT-deflaattorin odotettiin olevan 1,2 prosenttia vuonna 2010, -0,5 prosenttia vuonna 2011, 1,0 prosenttia vuonna 2012, 0,7 prosenttia vuonna 2013 ja 1,0 prosenttia vuonna 2014. Kyseisen ennusteen jälkeisen talouskehityksen perusteella voidaan todeta, että edellä mainittu kokonaistuotannon kasvu on edelleen keskeinen skenaario, jossa talouskasvua hidastavat ja vauhdittavat riskit ovat tasapainossa, kun taas BKT-deflaattorin arvioidaan nyt nousevan jakson alkuvuosina huomattavasti korkeammaksi eli 3½ prosenttiin vuonna 2010, 1¼ prosenttiin vuonna 2011 ja ½ prosenttiin vuonna 2012.

(6) Kreikka on edistynyt hyvin neuvoston päätöksessä edellytettyjen toimenpiteiden toteutuksessa. Monilla aloilla toimenpiteitä on toteutettu vaadittua nopeammassa aikataulussa. Kyse on erityisesti eläkeuudistuksesta, paikallishallinnon uudistuksesta sekä kuukausittaisten tietojen julkaisemisesta valtion tuloista ja menoista. Kaikilla kolmella alalla tarvitaan kuitenkin vielä joitakin sopeutuksia.

(7) Kreikka toimitti 6 päivänä elokuuta 2010 neuvostolle ja komissiolle raportin toimenpiteistä, jotka se on toteuttanut päätöksen 2010/320/EU noudattamiseksi. Komissio arvioi raportin ja totesi, että Kreikka noudattaa 10 päivänä toukokuuta 2010 tehtyä neuvoston päätöstä tyydyttävällä tavalla.[2]

(8) Edellä esitetyn perusteella näyttää siltä, että neuvoston päätöksiin on aiheellista tehdä joitakin tarkistuksia, kun taas liiallisen alijäämän korjaamiselle asetettu määräaika sekä alijäämän suhdetta BKT:hen ja julkista velkaa koskeva sopeutusura on syytä pitää ennallaan,

ON HYVÄKSYNYT TÄMÄN PÄÄTÖKSEN:

1 artikla

Muutetaan neuvoston päätös 2010/320/EU seuraavasti:

1. Korvataan 2 artiklan 2 kohdan a alakohta seuraavasti:

”a) On toteutettava julkisen talouden vakauttamistoimenpiteitä, joiden vaikutus on vähintään 3,2 prosenttia suhteessa BKT:hen (4,3 prosenttia suhteessa BKT:hen, jos vuonna 2010 toteutettuihin toimenpiteisiin liittyvät määrärahasiirrot otetaan huomioon) ja jotka sisällytetään vuoden 2011 talousarvioesitykseen. Talousarvioon on sisällytettävä erityisesti seuraavat toimenpiteet: julkisyhteisöjen välituotekäytön vähentäminen vähintään 300 miljoonaa euroa verrattuna vuoden 2010 tasoon (tässä alakohdassa tarkoitetusta julkis- ja paikallishallinnon uudistuksesta saatavien säästöjen lisäksi), eläkkeiden indeksoinnin jäädytys (säästötavoite 100 miljoonaa euroa), hyvin kannattavilta yrityksiltä perittävä tilapäinen kriisimaksu (josta kertyy vuosittain vähintään 600 miljoonan euron lisätulot vuosina 2011, 2012 ja 2013), ammatinharjoittajien harkintaverotus (jonka tuotto on vähintään 400 miljoonaa euroa vuonna 2011 ja joka kasvattaa tuottoja vähintään 100 miljoonaa euroa vuodessa vuosina 2012 ja 2013), alv-määräytymisperusteen laajentaminen ulottamalla se tiettyihin tällä hetkellä alv-vapautuksen piiriin kuuluviin palveluihin ja siirtämällä 30 prosenttia tällä hetkellä alennetun alv-kannan piiriin kuuluvista tavaroista ja palveluista yleisen alv-kannan piiriin (tuotto 1 miljardi euroa), asteittain käyttöönotettava hiilidioksidipäästöistä kannettava ympäristövero (jonka tuotto on vähintään 300 miljoonaa euroa vuonna 2011), Kreikan hallituksen täytäntöön panema laki julkishallinnon uudistamisesta ja paikallishallinnon uudelleenjärjestelystä (tavoitteena on alentaa kustannuksia vähintään 500 miljoonaa euroa vuonna 2011 sekä lisäksi 500 miljoonaa euroa vuodessa vuosina 2012 ja 2013), kotimaisin varoin rahoitettujen investointien vähentäminen (vähintään 500 miljoonan euron arvosta) siten, että painopiste siirretään EU:n rakennerahastoista rahoitettaviin investointihankkeisiin, kannustimet maankäyttösääntöjä rikkovien rakennusten laillistamiseksi (tuotto vuosina 2011, 2012 ja 2013 vähintään 1 500 miljoonaa euroa, josta vähintään 500 miljoonaa euroa vuonna 2011), tulojen saaminen uhkapelien lisensoinnista (vähintään 500 miljoonaa euroa lisenssien myynnistä ja 200 miljoonaa euroa vuotuisista lisenssimaksuista), kiinteistöveron veropohjan laajentaminen omaisuusarvon ajantasaistamisen kautta (tästä kertyy vähintään 400 miljoonan euron lisätulot), luontoissuoritusten verotuksen kiristäminen muun muassa autojen leasingvuokramaksujen verottamisen kautta (tulot vähintään 150 miljoonaa euroa), ylellisyystuotteiden verotuksen kiristäminen (tuotto vähintään 100 miljoonaa euroa), luvattomista rakennushankkeista kannettava erityisvero (tuotto vähintään 800 miljoonaa euroa vuodessa) ja sääntö, jonka mukaan vain 20 prosenttia julkisen sektorin (keskushallinto, paikallishallinto, sosiaaliturvarahastot, julkiset yritykset, valtion virastot ja muut julkiset laitokset) eläkkeelle jäävistä työntekijöistä korvataan uusilla. Komission kuulemisen jälkeen voidaan harkita toimenpiteitä, joilla saavutetaan vastaavat talousarviosäästöt.”.

2. Poistetaan 2 artiklan 2 kohdan b alakohta.

3. Korvataan 2 artiklan 2 kohdan f alakohta seuraavasti:

”f) Sen on toteutettava keskushallintoa ja olemassa olevia sosiaalisia ohjelmia koskevia riippumattomia selvityksiä.”

4. Lisätään 2 artiklan 2 kohtaan j ja k alakohta seuraavasti:

”j) Sen on luotava kattava julkisten yritysten keskusrekisteri.

k) Sen on laadittava toimintasuunnitelma ja aikataulu keskushankintaviranomaisen perustamista koskeville konkreettisille toimille.”

5. Lisätään 2 artiklan 3 kohtaan m–r alakohta seuraavasti:

”m) Sen on säädettävä laki, jolla estetään vähintään vuoteen 2014 paikallishallinnon tasolla se, että talous on alijäämäinen.

n) Sen on julkaistava tärkeimmät eläkejärjestelmät (IKA, mukaan lukien virkamiesten eläkejärjestelmä, OGA ja OAEE) kattavia pitkän aikavälin väliennusteita eläkemenoista vuoteen 2060 saakka heinäkuussa 2010 säädetyn lainsäädännön mukaisesti.

o) Sen on säädettävä laki, jolla julkisen talouden vuotuinen rahoitusosuus rautatieliikenteen harjoittajien julkisen palvelun velvoitteesta rajataan enintään 50 miljoonaan euroon vuosina 2011, 2012 ja 2013 ja jossa vahvistetaan periaate, jonka mukaan valtio ei anna suoraa eikä välillistä lisätukea rautatieliikenteen harjoittajille.

p) Sen on laadittava liiketoimintasuunnitelma Kreikan rautateille. Liiketoimintasuunnitelmassa määritetään, kuinka rautateiden operatiivinen toiminta muutetaan kannattavaksi ja katetaan poistokustannukset vuodesta 2011 muun muassa sulkemalla tappiollisia rautatieosuuksia, korottamalla hintoja, alentamalla palkkoja ja vähentämällä henkilöstöä. Suunnitelma sisältää yksityiskohtaisen herkkyysanalyysin erilaisten työehtosopimusskenaarioiden vaikutuksista palkkakustannuksiin ja tietoja eri vaihtoehdoista henkilöstön osalta, ja siinä määrätään holdingyhtiön rakenneuudistuksesta, joka kattaa myös maa-alueiden ja muiden omaisuuserien myynnin.

q) Sen on pyydettävä kansainvälisiltä asiantuntijoilta teknistä apua terveydenhuoltojärjestelmien tehoavuuteen ja tehokkuuteen sekä sairaaloiden hallinnointiin liittyvistä näkökohdista toiminnan tehostamiseksi ja tuhlauksen vähentämiseksi.

r) Sen on otettava käyttöön 3 euron maksu, joka veloitetaan julkisissa sairaaloissa tarjottavista säännöllisistä avohoitopalveluista.”

6. Lisätään 2 artiklan 4 kohtaan b alakohta seuraavasti:

”b) Sen on julkaistava kattavia pitkän aikavälin ennusteita eläkemenoista vuoteen 2060 saakka heinäkuussa 2010 tehdyn lainsäädäntöuudistuksen mukaisesti. Kansallisen aktuaariviranomaisen keräämään ja luomaan tiedostoon perustuvien ennusteiden on katettava myös lisäjärjestelmät (oheisjärjestelmät). EU:n talouspoliittinen komitea arvioi ja hyväksyy ennusteet.”

7. Korvataan 2 artiklan 5 kohdan b alakohta seuraavasti:

”b) Sen on toteutettava toimenpiteitä, jotka perustuvat keskushallinnon ja sosiaalisten ohjelmien toimintaa koskevien riippumattomien selvitysten ensimmäisessä vaiheessa tehtäviin päätelmiin.”

8. Lisätään 2 artiklan 5 kohtaan d, e ja f alakohta seuraavasti:

”d) Sen on säädettävä laki eläkejärjestelmän keskeisten muuttujien tarkistamisesta, jos 3 kohdan n alakohdassa ja 4 kohdan b alakohdassa tarkoitetut pitkän aikavälin ennusteet osoittavat, että julkisten eläkemenojen ennustettu kasvu on yli 2,5 prosenttiyksikköä suhteessa BKT:hen vuosina 2009–2060.

e) Sen on tarkistettava, ovatko julkiset lisä-/oheiseläkejärjestelmät toimivia menojen vakauttamiseksi ja sen varmistamiseksi, että kyseisillä järjestelmillä ei ole vaikutuksia talousarvioon.

f) Sen on tarkistettava raskaiden ja rasittavien ammattien luetteloa siten, että se kattaa enintään 10 prosenttia työvoimasta. Uutta vaikeiden ja vaarallisten ammattien luetteloa aletaan soveltaa 1 päivänä heinäkuuta 2011 kaikkiin nykyisiin ja tuleviin työntekijöihin.”

9. Lisätään 2 artiklan 7 kohtaan c alakohta seuraavasti:

”c) Sen on toteutettava toimenpiteitä, jotka perustuvat keskushallinnon ja sosiaalisten ohjelmien toimintaa koskevien riippumattomien selvitysten toisessa vaiheessa tehtäviin päätelmiin.”

10. Korvataan 4 artiklan 2 kohdan g alakohta seuraavasti:

”g) maksamattomat valtion menot ja menot, joiden maksuaika on päättynyt.”

2 artikla

Tämä päätös tulee voimaan päivänä, jona se annetaan tiedoksi.

3 artikla

Tämä päätös on osoitettu Helleenien tasavallalle.

Tehty Brysselissä […] päivänä […] kuuta […].

Neuvoston puolesta

Puheenjohtaja […]

[1] Neuvoston päätös 2010/320/EU (EUVL L 145, 11.6.2010, s. 6).

[2] Komission tiedonanto jatkotoimista neuvoston päätökselle, annettu 8 päivänä kesäkuuta 2010, joka on osoitettu Kreikalle julkisen talouden valvonnan lujittamiseksi ja syventämiseksi ja jolla vaaditaan Kreikkaa toteuttamaan alijäämää pienentäviä toimenpiteitä, joita pidetään tarpeellisina liiallisen alijäämän tilanteen korjaamiseksi, KOM(2010) lopullinen XXX, 19.8.2010.